Ir-Regolament tal-Kummissjoni (KE) Nru 61/2003
tal-15 ta’ Jannar 2003
li jemenda l-Annessi I u II mar-Regolament tal-Kunsill (KEE) Nru 2377/90 li jjippreskrivi l-proċedura Komunitarja għat-twaqqif ta’ limiti massimi ta’ residwi ta’ prodotti mediċinali veterinarji f’oġġetti ta’ ikel li joriġinaw mill-annimali
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2377/90 tas-26 ta’ Ġunju 1990 li jippreskrivi l-proċedura tal-Komunità għat-twaqqif tal-limiti massimi ta’ residwu ta’ prodotti mediċinali veterinarji f’oġġetti ta’ l-ikel li joriġinaw mill-annimali [1], kif l-aħħar emendat bir-Regolament tal-Kummissjoni (KE) Nru 1937/2002 [2], u b’mod partikolari l-Artikoli 6, 7 u 8 tiegħu,
Billi:
(1) Skond ir-Regolament (KEE) Nru 2377/90, limiti massimi ta’ residwu għandhom jiġu stabbiliti progressivament għall-kull sustanza farmakologikament attiva li tintuża fil-Komunità fi prodotti mediċinali veterinarji maħsuba għat-teħid mill-annimali li jipproduċu l-ikel.
(2) Limiti massimi ta’ residwu għandhom ikunu stabbilit biss wara eżami fil-Kumitat għall-Prodotti Mediċinali Veterinarji ta’ l-informazzjoni relevanti kollha dwar is-sigurtà ta’ residwi tas-sustanza kkonċernata għall-konsumatur ta’ l-oġġetti ta’ ikel li joriġinaw mill-annimali u l-impatt tar-residwi fuq l-ipproċesssar industrijali ta’ l-oġġetti ta’ l-ikel.
(3) Meta jiġu stabbiliti l-limiti massimi ta’ residwi għal residwi ta’ prodotti mediċinali veterinarji f’oġġetti ta’ ikel li joriġinaw mill-annimali, hu neċessarju li jiġi speċifikat l-ispeċi ta’ l-annimal li fihom jistgħu jkunu preżenti residwi, il-livelli li jistgħu jkunu preżenti f’kull wieħed mit-tessuti ta’ laħam relevanti miskub mill-annimal ittratat (tessut bersal) u n-natura tar-residwu li hi relevanti għall-osservazzjoni ta’ residwu (residwu markatur).
(4) Għall-kontroll ta’ residwi, kif imsemmi fil-leġislazzjoni approprijata tal-Komunità, limiti massimi ta’ residwi għandhom ġeneralment ikunu stabbiliti għat-tessuti bersalji tal-fwied jew kliewi. Madankollu, il-fwied u l-kliewi huma frekwentament imneħħija mill-karkassi li jinbiegħu f’kummerċ internazzjonali, u limiti massimi ta’ residwi għandhom għalhekk ukoll dejjem jiġu stabbiliti għat-tessuti ta’ muskoli jew ta’ grass.
(5) Fil-każ ta’ prodotti veterinarji mediċinali maħsuba għal użu f’għasafar li qed ibidu, annimali li jagħmlu l-ħalib jew żnażan li jagħmlu l-għasel, limiti massimi ta’ residwi għandhom jiġu stabbiliti wkoll għal bajd, ħalib jew għasel.
(6) Cefalonium u Permethrin għandhom jiddaħħlu fl-Anness I tar-Regolament (KEE) Nru 2377/90.
(7) Trichlormethiazide għandu jiddaħħal fl-Anness II tar-Regolament (KEE) Nru 2377/90.
(8) Għandu jitħalla perijodu adekwat qabel id-dħul fis-seħħ ta’ dan ir-Regolament biex jippermettu Stati Membri biex jagħmlu kull aġġustament li jista’ jkun meħtieġ għall-awtorizzazzjonijiet biex iqiegħdu l-prodotti veterinarji mediċinali fuq is-suq li ġew mogħtija skond id-Direttiva 2001/82/KE [3] tal-Parlament Ewropew u tal-Kunsill biex jieħdu akkont tad-dispożizzjonijiet ta’ dan ir-Regolament.
(9) Il-miżuri msemmija f’dan ir-Regolament huma skond il-fehma tal-Kumitat Permanenti dwar Prodotti Mediċinali Veterinarji,
ADOTTAT DAN IR-REGOLAMENT LI ĠEJ:
Artikolu 1
L-Annessi I u II mar-Regolamenti (KEE) Nru 2377/90 huma hawnhekk emendati kif imniżżla fl-Anness għal dan.
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu jgħodd mis-60-il ġurnata wara l-pubblikazzjoni tiegħu.
Dan ir-Regolament għandu jorbot fl-intier tiegħu u applikabbli direttament fl-Istati Membri kollha.
Magħmul fi Brussel, fil-15 ta’ Jannar 2003.